«Η δωρεά του Ιδρύματος Σταύρος Νιάρχος θα έχει τη μεγαλύτερη δυνατή ωφέλεια για τους πολίτες, διότι υπάρχουν πλέον οι προϋποθέσεις για να συμβεί αυτό», τόνισε ο πρωθυπουργός Αλέξης Τσίπρας με αφορμή την υπογραφή του Μνημονίου Συνεργασίας μεταξύ της Ελληνικής Δημοκρατίας και του Ιδρύματος για την υλοποίηση δράσεων που θα ενισχύσουν τον χώρο της Υγείας.

«Σήμερα είναι μια πολύ σημαντική ημέρα για όλους τους πολίτες της χώρας μας» τόνισε ο πρωθυπουργός και ευχαρίστησε τον πρόεδρο του Δ.Σ. του Ιδρύματος για την προσφορά του.

«Θέλω να ευχαριστήσω εκ μέρους του ελληνικού λαού το Iδρυμα Σταύρος Νιάρχος και τον Ανδρέα Δρακόπουλο, πρόεδρο του Δ.Σ. του Ιδρύματος, για την προσφορά αυτή, που μπορεί να αγγίξει τα 250 εκατομμύρια ευρώ», είπε ο Αλέξης Τσίπρας.

Παράλληλα συμπλήρωσε ότι «πλέον στην Ελλάδα, έχει πάψει να θεωρείται η στήριξη της Δημόσιας Υγείας, περιττό δημοσιονομικό βάρος. Έχει σταματήσει εδώ και τρία χρόνια, η συρρίκνωση και η υποβάθμιση των δομών και υπηρεσιών υγείας. Και έχει ξεκινήσει μια αντίστροφη πορεία. Αντίστροφη πορεία αυτής της ουσιαστικής ενίσχυσης και εν τέλει της επαναθεμελίωσης της καθολικότητας της υγειονομικής περίθαλψης για όσους και όσες ζουν σε αυτή τη χώρα. Ανεξαρτήτως εισοδήματος, κοινωνικής θέσης, καταγωγής ή οποιουδήποτε άλλου προσδιορισμού».

«Τα τελευταία χρόνια, η στενή συνεργασία μας στον τομέα της Υγείας, έχει ήδη αποφέρει αποτελέσματα», τόνισε ο πρωθυπουργός και ανέφερε πως με τη δωρεά ύψους 14 εκατομμυρίων έχουν αποκτηθεί και παραδοθεί 143 ασθενοφόρα οχήματα, τα οποία ήδη κατανεμήθηκαν πανελλαδικά και εξυπηρετούν τις ανάγκες των πολιτών.

«Σε αυτά τα οχήματα περιλαμβάνονται και οι κινητές μονάδες, που είναι απολύτως απαραίτητες, ιδιαίτερα για την αντιμετώπιση έκτακτων περιστατικών. Και ανάμεσα σε αυτές πλέον, υπάρχουν και οι κινητές μονάδες νεογνών που αποτελούσαν πραγματική ανάγκη ειδικά για περιοχές της περιφέρειας, που δυστυχώς ποτέ δεν είχαν αυτή τη δυνατότητα», δήλωσε ο Αλέξης Τσίπρας.

Πρόσθεσε πως παραδόθηκαν 10 γραμμικοί επιταχυντές στα πανεπιστημιακά Νοσοκομεία της Χώρας και στο Θεαγένειο Θεσσαλονίκης, για τις ανάγκες των καρκινοπαθών.

«Έχουν ήδη προχωρήσει στοχευμένες κτηριακές παρεμβάσεις, ο περαιτέρω εξοπλισμός νοσηλευτικών μονάδων, η παροχή επιπλέον κινητών ιατρικών μονάδων για εξετάσεις πληθυσμών της υπαίθρου καθώς και η χρηματοδότηση προγραμμάτων εκπαίδευσης ιατρικού και νοσηλευτικού προσωπικού», συμπλήρωσε ο πρωθυπουργός.

«Όπως φαίνεται λοιπόν, αυτά ήταν μονάχα η αρχή», υπογράμμισε ακόμη ο Αλέξης Τσίπρας.

«Προχωρήσαμε σε ένα νέο μεγάλο σχέδιο εκτεταμένων παρεμβάσεων για τη στήριξη της Δημόσιας Υγείας», είπε ο πρωθυπουργός και σημείωσε, μεταξύ άλλων, το σχεδιασμό, την κατασκευή και τον εξοπλισμό του νέου Γενικού Νοσοκομείου Κομοτηνής, «ένα μεγάλο έργο, σε μια πόλη της Θράκης, η οποία δε χωρά αμφιβολία ότι έχει ιδιαίτερη σημασία για την πατρίδα μας», σημείωσε ο πρωθυπουργός.

Αναφέρθηκε επίσης στο σχεδιασμό για την κατασκευή και τον εξοπλισμό του Νοσοκομείου Παίδων Θεσσαλονίκης, το οποίο θα έχει τη δυνατότητα να καλύψει το σύνολο των αναγκών στη Βόρεια Ελλάδα και τη Θεσσαλία.

Άλλη μεγάλη δράση, σύμφωνα με τον πρωθυπουργό, ο σχεδιασμός, η κατασκευή και ο εξοπλισμός του νέου κτιρίου στον Ευαγγελισμό, στο χώρο που βρίσκονται σήμερα τα κτίρια «Οίκος Αδελφών» και «Αδελφών Νοσοκόμων». «Ένα κτίριο το οποίο έχουμε σκοπό να λειτουργήσει και ως Έδρα του Τμήματος Νοσηλευτικής του ΕΚΠΑ», ανακοίνωσε επίσης.

«Θέλω από την πλευρά μου να δεσμευθώ ότι από την Πολιτεία θα γίνουν τα δέοντα,ώστε να μην υπάρξει το παραμικρό διαδικαστικό εμπόδιο ή γραφειοκρατικό κώλυμα, για την έγκαιρη και ολοκληρωμένη υλοποίηση όσων συνυπογράψαμε σήμερα», διαβεβαίωσε ο πρωθυπουργός και πρόσθεσε: «Θα επιδιώξουμε ως ελληνική κυβέρνηση τη στενή και παραγωγική συνεργασία, με τους ανθρώπους του Ιδρύματος Σταύρος Νιάρχος, καθ' όλη την πορεία των έργων».

«Επιτρέψτε μου να κλείσω με μια αναφορά σε μια ξεχωριστή, μια ιδιαίτερη πλευρά της σημερινής ημέρας που έχει και αυτή τη σημασία της. Περιποιεί τιμή για τη χώρα και το λαό μας, να έχει την εκτίμηση και το σεβασμό ανθρώπων που το έργο τους απολαμβάνει καθολικής διεθνούς αναγνώρισης και αποτελούν πρωτοπόρους στον τομέα τους. Ένας τέτοιος άνθρωπος είναι και ο διεθνώς καταξιωμένος αρχιτέκτονας Ρέντσο Πιάνο», είπε ο Αλέξης Τσίπρας.

«Ο αρχιτέκτονας από τη Γένοβα, λοιπόν, θα είναι αυτός που θα βάλει την υπογραφή του στην κατασκευή των τριών νέων νοσοκομείων στην Κομοτηνή, τη Θεσσαλονίκη και την Αθήνα», παρατήρησε ο πρωθυπουργός.

«Η έμπρακτη ενίσχυση της Δημόσιας Υγείας από το Ίδρυμα Σταύρος Νιάρχος, αποτελεί παράδειγμα προς μίμηση. Διότι είναι μια κίνηση με υψηλό κοινωνικό αλλά και εθνικό συμβολισμό. Και αποτελεί μια ουσιαστική επένδυση για το μέλλον αυτού του τόπου», σημείωσε με έμφαση ο κ. Τσίπρας.

«Ένα μέλλον που πλέον είναι και πάλι στα χέρια μας», τόνισε καταλήγοντας στην ομιλία του ο πρωθυπουργός.

Από την πλευρά του ο πρόεδρος του ΙΣΝ Ανδρέας Δρακόπουλος υπογράμμισε πως το ΙΣΝ έχει επιτύχει την άψογη συνεργασία μέσα σε κλίμα διαφάνειας και κοινού οράματος μεταξύ του δημοσίου και ιδιωτικού τομέα.

Εκτίμησε πως η δωρεά στην Υγεία θα έχει θετική έκβαση παρά τις δυσκολίες, όπως είπε ο κ. Δρακόπουλος. Με σκληρή δουλειά συνεχίζουμε να συνεισφέρουμε για ένα καλύτερο αύριο, είπε, καταλήγοντας, ο πρόεδρος του Ιδρύματος.